
Text rozhodnutia
Súd: Krajský súd Bratislava Spisová značka: 5Sd/76/2012 Identifikačné číslo súdneho spisu: 1012200429 Dátum vydania rozhodnutia: 19. 06. 2013 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2013:1012200429.4 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky N. Š., bytom D. XX/XX, C., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 25. októbra 2011 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 25. októbra 2011 odporkyňa podľa § 70 a § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o invalidný dôchodok z 11. septembra 2011. Rozhodla tak s odôvodnením, že podľa posudku posudkového lekára Sociálnej poisťovne, pobočky Bratislava zo dňa 11. októbra 2011 navrhovateľka nie je invalidná podľa § 71 ods. 1 zákona č. 461/2003 Z.z. Miera poklesu schopnosti vykonávať zárobkovú činnosť u navrhovateľky je 20%. Navrhovateľka návrhom zo dňa 21.11.2011 žiadala preskúmať toto rozhodnutie odporkyne a poukazovala na to, že pri posúdení jej zdravotného stavu nebolo vzaté do úvahy, že podľa lekárskych správ má bolesti chrbtice s ťažkým funkčným postihnutím, taktiež nebola zohľadnená gonartróza kolien a bedrových kĺbov I. až II. stupňa, artériová hypertenzia 2. št. s vysokým pridaným rizikom a chronická alergia, na ktorú trpí od roku 2002. Ďalej uviedla, že má aj závraty, hučanie v ušiach, niekoľkokrát odpadla, má poruchy zraku, bolesti na hrudníku, búšenie a zvieranie srdca, dýchavicu, únavu, tráviace ťažkosti, lupienku, alergiu, záchvaty kašľa a bolesť hlavy. Berie veľa liekov, následkom čoho je otupená a pospáva. Žiadala, aby pri posúdení jej zdravotného stavu boli uvedené skutočnosti zohľadnené. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom účastníkov, posudkom posudkového lekára Sociálnej poisťovne pobočka Bratislava zo dňa 11.10.2011, posudkom posudkového lekára Sociálnej poisťovne ústredie Bratislave zo dňa 1.3.2012, doplňujúcim odborným vyjadrením posudkového lekára Sociálnej poisťovne ústredie Bratislava zo dňa 18.6.2012, 13.11.2012 a 9.5.2013, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Posudkový lekár Sociálnej poisťovne pobočka Bratislava v posudku zo dňa 11.10.2011 uviedol, že navrhovateľka trpí na bolesti chrbtice. Navrhovateľka je liečená neurológom, RHB kardiológom pre bolesti chrbtice s občasným vyžarovaním do pravého stehna. Navrhovateľka v roku 2010 bola hospitalizovaná na neurológii za účelom infúznomyorelaxačnej liečby, ktorá bola s dobrým efektom. CT chrbtice nepreukázalo herniácie diskov. Chôdza je v norme, svalová sila v rukách a nohách je súmerná a nie sú prítomné pyramídové a iritačné javy. MRI preukázalo herniu disku T9/10 veľkosti 4 mm. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách (kapitola XV., oddiel E, položka 3.b) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľky stanovil na 20%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Posudkový lekár Sociálnej poisťovne ústredie Bratislava v posudku zo dňa 1.3.2012 uviedol, že navrhovateľka trpí choroby a to bolesť chrbta - dorzalgiu, artériovú hypertenziu II. štádium podľa WHO, poruchu metabolizmu tukov a cukrov, žlčníkové kamene, artrózu kolenných kĺbov II. stupňa, polyvalentnú alergiu podľa dokumentácie a exogénnu obezitu. Konštatoval, že u navrhovateľky je anamnéza viacerých interných ochorení a neurologické ochorenia, polymorbídna. V zostatkovom náleze je prítomné mierne funkčné postihnutie celej chrbtice s prejavmi nervového a svalového dráždenia, so slabosťou svalového korzetu chrbta, bez komplikácií ako sú obrny končatín, úbytok svalovej hmoty, nie sú žiadne závažné výpadky citlivosti, reflexy sú kompletne výbavné. Svalová sila a tonus sú symetrické a v norme. Prítomné je svalové pruženie v oblasti S1 obojstranne. Váhonosné kĺby tela sú bez výraznejšieho funkčného obmedzenia, najmä bedrové a kolenné kĺby, čo potvrdzujú opakované neurologické vyšetrenia, najmä neurologické vyšetrenia zo dňa 28.2.2012. Degeneratívne zmeny na chrbtici nedosahujú ani stredne ťažký stupeň a sú adekvátne veku a klimaxu navrhovateľky, pričom subjektívne ťažkosti navrhovateľky sú čiastočne potencované aj psychickou rozladou, úzkosťou a vnútorným napätím. Pridružené sekundárne ochorenia ako porucha metabolizmu tukov a cukrov, žlčníkové kamene, polyvalentná alergia dosahujú len ľahký stupeň a sú posudkovo nezávažné. Choroba vysokého krvného tlaku je bez orgánových komplikácií, t.j. očných, cievnych, nefrologických a neurologických. Porucha metabolizmu tukov a cukrov je liečbou kompenzovaná. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách, miernym funkčným postihnutím, s prejavmi nervového a svalového dráždenia (kapitola XV., oddiel E, položka 3.b) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľky stanovil na 20%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Navrhovateľka pri výsluchu v súdnom konaní zotrvala na podanom návrhu. V priebehu súdneho konania doložila novšie lekárske nálezy. Súd doplnil dokazovanie zadovážením si doplňujúceho odborného vyjadrenia posudkového lekára Sociálnej poisťovne ústredie Bratislava, ktorý dňa 18.6.2012 za prítomnosti odborného lekára ortopéda po vyhodnotení nových lekárskych nálezov a to FRO vyšetrení zo dňa 12.4.2012, 1.8.2011 a 28.5.2012, ortopedických vyšetrení zo dňa 23.4.2012, 7.9.2011, 12.9.2011, 24.11.2010, 31.8.2011, 16.3.2009, 23.3.2009, 30.3.2009 a 10.11.2010, neurologického vyšetrenia zo dňa 28.,2.2012, pľúcneho vyšetrenia zo dňa 24.4.2012, interného vyšetrenia zo dňa 26.4.2012, lekárskeho posudku zo dňa 4.3.2012 z Ústredia práce, sociálnych vecí a rodiny, prepúšťacej správy z FRO oddelenia od 4.5.2012 do 12.5.2012, urologického vyšetrenia zo dňa 16.5.2012 a psychiatrického vyšetrenia zo dňa 7.5.2012 konštatoval, že u navrhovateľky sú degeneratívne zmeny na chrbtici v driekovo - krížovom segmente a váhonosných kĺboch, pričom po ortopedickej stránke koxatróza gr. I. - artróza bedrových kĺbov vzhľadom na vek navrhovateľky je primeraný nález. Gonartróza - artróza kolenných kĺbov je ľahšia artróza vzhľadom na vek navrhovateľky. NMR vyšetrením boli potvrdené degeneratívne zmeny LS segmentu. Neurologické vyšetrenia nepotvrdili motorický deficit na nohách. Interné ochorenia navrhovateľky sú nezávažné, sú iba ľahšieho stupňa a nepodmieňujú zvýšenie percentuálnej miery pre iné zdravotné postihnutia navrhovateľky. Poukázal ďalej na to, že lekársky posudok Ústredia práce, sociálnych vecí a rodiny zo dňa 4.3.2012 potvrdil, že navrhovateľka nie je osoba s ťažkým zdravotným postihnutím a miera funkčnej poruchy je 30%. Z posudkového a ortopedického hľadiska konštatoval, že celkový zdravotný stav navrhovateľky nepodmieňuje invaliditu. Zotrval na posudkovom závere uvedenom v posudku zo dňa 1.3.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 13.11.2012 za prítomnosti odborného lekára psychiatra po vyhodnotení nových lekárskych nálezov a to urologického vyšetrenia zo dňa 29.5.2012, pľúcneho vyšetrenia zo dňa 27.6.2012, interného vyšetrenia zo dňa 17.8.2012, neurologického vyšetrenia zo dňa 1.8.2012 a psychiatrického vyšetrenia zo dňa 12.9.2012 konštatoval, že z posudkového a psychiatrického hľadiska tieto nové odborné vyšetrenia nezdokladovali zhoršenie zdravotného stavu navrhovateľky. Uviedol, že navrhovateľka má jediné psychiatrické vyšetrenie zo dňa 12.9.2012, kde bola stanovená depresívna porucha stredne ťažkého stupňa, recidivujúca avšak bez uvedenia typického popisu priebehu recidivujúcej depresie, teda fázy ochorenia striedané remisiami - úpravou stavu, taktiež uvedený chronický únavový syndróm v náleze postráda typické charakteristiky ako porucha funkcia lymbocytového antigénu-1/ LFA-1/, a organická porucha osobnosti postráda určenie základné ochorenia mozgu, ktoré by mohlo túto poruchu podmieniť a zaujal stanovisko, že navrhovateľka nespĺňa kritériá žiadneho psychiatrického ochorenia, ktoré by podmieňovalo uznanie invalidity. Vysoký krvný tlak je bez komplikácií a porucha metabolizmu tukov, neklasifikovaná, žlčníkové kamene, alergia a exogénna obezita v klinickom obraze dosahujú iba ľahký stupeň funkčného postihnutia a sú posudkovo bezvýznamné. Zotrval na posudkovom závere uvedenom v posudku zo dňa 1.3.2012 a 16.6.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 9.5.2013 po vyhodnotení nových lekárskych nálezov a to ortopedických vyšetrení zo dňa 5.12.2012, 19.12.2012 a 7.1.2013, fyziatricko-balneologického vyšetrenia zo dňa 27.11.2012, interného vyšetrenia zo dňa 29.10.2012 a 16.11.2012, psychiatrického vyšetrenia zo dňa 21.1.2013, pneumonologických vyšetrení zo dňa 7.1.2013, 15.1.2013 a 5.2.2013, súhrnnej správy prepúšťacej z hospitalizácie na ortopedickej klinike od 25.2.2013 do 4.3.2013 a lekárskeho predpisu na ortopedické pomôcky zo dňa 25.2.2013 z posudkového a klinického hľadiska konštatoval, že tieto lekárske nálezy nezdokladovali zhoršenie zdravotného stavu navrhovateľky. Zotrval na posudkovom závere uvedenom v posudku zo dňa 1.3.2012, 18.6.2012 za prítomnosti odborného lekára ortopéda a zo dňa 13.11.2012 za prítomnosti odborného lekára psychiatra. Navrhovateľka zotrvala na podanom návrhu a poukazovala na to, že jej zdravotný stav nie je dobrý, je dlhodobo liečená na imunologické problémy a mala za to, že by mala byť uznaná invalidnou. Novšie lekárske nálezy nedoložila. Zástupkyňa odporkyne vzhľadom na zhodné závery posudkov posudkových lekárov a posúdenie zdravotného stavu navrhovateľky aj za prítomnosti prísediacich odborných lekárov žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch ako aj doplňujúcom odbornom vyjadrení zo dňa 18.6.2012, 13.11.2012 a 9.5.2013 zohľadnili všetky navrhovateľkou uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky aj za účasti odborného lekára so špecializáciou ortopédia a odborného lekára so špecializáciou psychiatria a dospeli k zhodnému názoru, že súčasný zdravotný stav navrhovateľky nespĺňa zdravotné podmienky na priznanie invalidity podľa § 71 ods. 1 zákona č. 461/2003 Z.z. o sociálnom poistení. U navrhovateľky je prítomné mierne funkčné postihnutie celej chrbtice s prejavmi nervového a svalového dráždenia, so slabosťou svalového korzetu a opakované neurologické vyšetrenia, najmä neurologické vyšetrenie zo dňa 28.2.2012 potvrdili, že váhonosné kĺby tela sú bez výraznejšieho funkčného obmedzenia, najmä bedrové a kolenné kĺby. Obrny končatín, úbytok svalovej hmoty a závažné výpadky citlivosti nie sú potvrdené, reflexy sú kompletne výbavné a svalová sila a tonus sú symetrické v norme. Prítomné je svalové pruženie v oblasti S1 obojstranne. Koxatróza gr. I. - artróza bedrových kĺbov a gonartróza - artróza kolenných kĺbov je ľahšia artróza vzhľadom na vek a tieto nálezy sú primerané veku navrhovateľky. Degeneratívne zmeny na chrbtici nedosahujú ani stredne ťažký stupeň a sú adekvátne veku a klimaxu navrhovateľky, pričom na subjektívnych ťažkostiach navrhovateľky sa podieľa aj psychické rozladenie a vnútorné napätie. Pridružené sekundárne ochorenia ako porucha metabolizmu tukov a cukrov, ktorá je liečbou kompenzovaná, žlčníkové kamene, exogénna obezita a polyvalentná alergia dosahujú v klinickom obraze len ľahký stupeň a sú posudkovo nezávažné. Choroba vysokého krvného tlaku je bez orgánových komplikácií, očné, cievne, nefrologické a neurologické komplikácie neboli potvrdené. Po psychiatrickej stránke navrhovateľka nespĺňa kritériá žiadneho psychiatrického ochorenia, ktoré by podmieňovalo uznanie invalidity, nakoľko u stanovenej depresívnej poruchy stredne ťažkého stupňa, recidivujúcej nie je uvedený typický popis priebehu tohto ochorenia, t.j. fázy ochorenia striedané remisiami - úpravou stavu, pri uvedenom chronickom únavovom syndróme v náleze nie sú uvedené typické charakteristiky ako porucha funkcia lymbocytového antigénu-1/ LFA-1/, a rovnako pri organickej poruche osobnosti nie je určené základné ochorenie mozgu, ktoré by mohlo túto poruchu podmieniť. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách, miernym funkčným postihnutím, s prejavmi nervového a svalového dráždenia (kapitola XV., oddiel E, položka 3.b) prílohy č. 4 zákona č. 461/2003 Z.z.). Miera poklesu schopnosti vykonávať zárobkovú činnosť u navrhovateľky bola posudkovými lekármi zhodne stanovená na 20%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Zistenia posudkových lekárov neboli spochybnené ani v súdnom konaní, nakoľko ani nové lekárske nálezy, ktoré boli doložené v priebehu súdneho konania nezdokladovali zhoršenie zdravotného stavu navrhovateľky. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. V prípade, že sa zdravotný stav navrhovateľky zmení, navrhovateľka môže novou žiadosťou požiadať o invalidný dôchodok. Súd preto z vyššie uvedených dôvodov napadnuté rozhodnutie číslo XXX XXX XXXX X T.o dňa 25. októbra 2011 podľa § 250q ods. 2 O.s.p. ako správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012200429.4 (dáta aktuálne k 11. 11. 2026). Záväzné je znenie zverejnené súdom.




